b'\n_START_ARTICLE_\nKumina\n_START_SECTION_\nUlkon\xc3\xa4k\xc3\xb6\n_START_PARAGRAPH_\nKumina on kaksi- tai monivuotinen, hy\xc3\xb6nteisp\xc3\xb6lytteinen kasvi, joka kasvaa 25\xe2\x80\x9360 cm korkeaksi. Sen varsi on ontto ja s\xc3\xa4rmik\xc3\xa4s, lehdet ovat parilehdykk\xc3\xa4iset ja hienoliuskaiset. Kuminan pienet kukat ovat valkoisia tai harvoin punaisia. Kumina kasvattaa ensimm\xc3\xa4isen\xc3\xa4 vuonna lehtiruusukkeen ja pitk\xc3\xa4n porkkanamaisen juuren, jonka turvin se talvehtii. Yleens\xc3\xa4 toisena vuonna kumina kukkii ja antaa siemensadon. Hedelm\xc3\xa4t (siemenet) ovat ruskeita ja aromaattisia._NEWLINE_Kuminaa muistuttavia kasveja ovat koiranputki (Anthriscus sylvestris), siank\xc3\xa4rs\xc3\xa4m\xc3\xb6 (Achillea millefolium) sek\xc3\xa4 myrkylliset hukanputki (Aethusa cynapium) ja myrkkykatko (Conium maculatum).\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLuonnonvaraisena kumina kasvaa kedoilla, pihoilla, laitumilla ja pientareilla. Kumina on Suomessa muinaistulokas. Kasvupaikan tulee olla aurinkoinen, mutta sille kelpaa tavallinen puutarhamaa. Kasvi kylv\xc3\xa4ytyy my\xc3\xb6s itsest\xc3\xa4\xc3\xa4n.\n_START_SECTION_\nViljely\n_START_PARAGRAPH_\nKuminan viljely alkoi Suomessa pienimuotoisena 1990-luvulla. Nykyisin viljelyala on yli 20\xc2\xa0000 hehtaaria eli suurempi kuin sokerijuurikkaan. Suomi kuuluu kuminan suuriin viejiin 28\xc2\xa0% osuudellaan, ja kasvia viljell\xc3\xa4\xc3\xa4n maassa 1\xc2\xa0500 tilalla. Suomen valttikortti kuminan viljelyss\xc3\xa4 on pitk\xc3\xa4 valoisa kasvukausi, jonka ansiosta eteeristen \xc3\xb6ljyjen m\xc3\xa4\xc3\xa4r\xc3\xa4 on korkeampi ja kuminan maku mausteena parempi kuin muissa maissa viljellyss\xc3\xa4 kuminassa. 2016 kumina oli Suomen kannattavin viljelykasvi, mutta ongelmana on puinnin ajoittaminen._NEWLINE_Kumina aloittaa kukintansa usein jo kes\xc3\xa4kuun alussa. Kukinta kest\xc3\xa4\xc3\xa4 3\xe2\x80\x934 viikkoa. Sadonkorjuu ajoittuu \xe2\x80\x9dnormaalina\xe2\x80\x9d vuosina hein\xc3\xa4-elokuun vaihteeseen. Satotaso on ollut viime vuosina 700\xe2\x80\x93900 kg/ha. Tavoitteena on oltava 1000 kg:n hehtaarisato. Toisesta vuodesta l\xc3\xa4htien kuminakasvustossa on aina sek\xc3\xa4 ensimm\xc3\xa4isen ett\xc3\xa4 toisen vuoden yksil\xc3\xb6it\xc3\xa4. K\xc3\xa4yt\xc3\xa4nn\xc3\xb6ss\xc3\xa4 samasta kylv\xc3\xb6st\xc3\xa4 voidaan korjata 2\xe2\x80\x934 satoa. Satovuosien lis\xc3\xa4\xc3\xa4ntyess\xc3\xa4 sato yleens\xc3\xa4 heikkenee ja rikkakasviongelmat lis\xc3\xa4\xc3\xa4ntyv\xc3\xa4t._NEWLINE_Kuminan pahin tuholainen on kuminakoi (Depressaria daucella), jonka toukat sy\xc3\xb6v\xc3\xa4t kuminan siemenaiheita. Toinen kuminan tuholainen on kuminan rengaspunkki (Aceria carvi). Sille ei ole viel\xc3\xa4 varsinaista torjuntakeinoa. Kes\xc3\xa4ll\xc3\xa4 2011 MTT tekikin kentt\xc3\xa4tutkimusta, jossa ker\xc3\xa4ttiin perustietoa punkin levinneisyydest\xc3\xa4 ja elinkierrosta. Tutkimukseen on osallistunut muun muassa erikoistutkija Marjo Keskitalo._NEWLINE_Kuminaa viljell\xc3\xa4\xc3\xa4n sen aromipitoisuuden vuoksi. Aromi on siemeniss\xc3\xa4 haihtuvana \xc3\xb6ljyn\xc3\xa4, jonka pitoisuus nousee Suomessa jopa viiteen painoprosenttiin, mik\xc3\xa4 on varsin korkea verrattuna etel\xc3\xa4ss\xc3\xa4 viljeltyyn kuminaan. Kuitenkin viime vuosina korjatun kuminan \xc3\xb6ljyprosentti on ollut keskim\xc3\xa4\xc3\xa4rin 3,2 prosenttia. Sato on sit\xc3\xa4 arvokkaampaa mit\xc3\xa4 korkeampi \xc3\xb6ljypitoisuus on. Kuminan \xc3\xb6ljy sis\xc3\xa4lt\xc3\xa4\xc3\xa4 l\xc3\xa4hinn\xc3\xa4 kahta kemiallista p\xc3\xa4\xc3\xa4komponenttia, 40\xe2\x80\x9360\xc2\xa0% karvonia ja 38\xe2\x80\x9354\xc2\xa0% limoneenia. Limoneenia k\xc3\xa4ytet\xc3\xa4\xc3\xa4n yleisesti kosmetiikkatuotteissa sitruunan tuoksuna.\n_START_SECTION_\nK\xc3\xa4ytt\xc3\xb6\n_START_PARAGRAPH_\nKuminan siemeni\xc3\xa4 k\xc3\xa4ytet\xc3\xa4\xc3\xa4n mausteena etenkin saksankielisell\xc3\xa4 alueella sek\xc3\xa4 Pohjoismaissa. Ruutu-n\xc3\xa4kkileip\xc3\xa4, akvaviitti ja Kummel-lik\xc3\xb6\xc3\xb6ri saavat omaleimaisen makunsa nimenomaan kuminasta. Siemeni\xc3\xa4 k\xc3\xa4ytet\xc3\xa4\xc3\xa4n my\xc3\xb6s leipien koristeena ja niill\xc3\xa4 maustetaan juustoja._NEWLINE_J\xc3\xa4\xc3\xa4nteit\xc3\xa4 kuminasta on l\xc3\xb6ytynyt ihmisasutuksen liepeilt\xc3\xa4 jo 3000 eaa. Ensimm\xc3\xa4iset kirjalliset merkinn\xc3\xa4t ovat Kaarle Suuren ajoilta._NEWLINE_Intialaisia reseptej\xc3\xa4 lukiessa kuminan voi sekoittaa roomankuminaan, joka tunnetaan my\xc3\xb6s nimill\xc3\xa4 juustokumina eli jeera, englanniksi cumin. Suomen kuminaa kutsutaan Englannissa ja Amerikassa nimill\xc3\xa4 Caraway tai joskus Persian cumin.'